妙蓮閣
作者：楊傑
朝代：宋

paragraphs: 天台有新閣，勝地近塔廟。
影浸碧琉璃，沿洄去山嶠。
蓮生污泥中，白日有明竅。
花實相表裏，光色互炳曜。
處空不染水，烈火豈其燎。
寶藏諸如來，端坐滿法要。
青目付上士，不待舉花笑。
芳香初洞達，宿病已能療。
凈土記珍色，機感願力召。
三時有開發，一本常寂照。
不讀智者書，豈知此蓮妙。